SKISSE BRUDD KS 2025

**Fare for storstreik i kommunene**

**LO Kommune bryter forhandlingene med arbeidsgiverne KS i lønnsoppgjøret for kommuneansatte. Kommuneoppgjøret går nå til mekling. Dermed er det fare for streik i slutten av mai.**

– Vi er skuffet over at vi ikke greide å nå fram til enighet. Vårt krav var at hele laget av ansatte skal få økt kjøpekraft, og at de med minst må få mest. Dette var det ikke mulig å få til i forhandlingene med KS, sier LO kommunes leder Mette Nord.

Bruddet i lønnsforhandlingene ble klart onsdag 30. april.

 – De lavest lønna rammes hardest av de økte prisene. Derfor har det vært viktig for LO Kommune å sikre et rettferdig oppgjør, der de med minst får mest. Vi har sagt at vi vil øke medlemmenes kjøpekraft, og det kravet holder vi fast ved, sier Nord.

**Håper på løsning i mekling**

Oppgjøret går nå til mekling hos Riksmekleren. Lykkes man ikke å nå fram til enighet der, vil det være streik for LO Kommunes 190 000 medlemmer. Oslo kommune er et eget tariffområde, og er ikke en del av KS-oppgjøret.

– Vi håper å komme fram til et resultat under meklingen som øker medlemmenes kjøpekraft. Dersom vi ikke kommer i mål, vil vi ta i bruk det kraftigste virkemiddelet vi har. Da blir det streik, sier Nord.

**Vil løfte hele laget**

– Kommunesektoren er avhengig av hele laget av ansatte. Det gjelder helsearbeidere, lærere, renholdere, sosialarbeidere, kulturarbeidere, ansatte i kollektivtrafikken, barnehageansatte, de som jobber med samfunnssikkerhet og beredskap – og en rekke andre grupper, sier hun.

Det vil være et stort behov for å rekruttere ulike yrkesgrupper og ansatte inn til kommunesektoren i åra framover, og de kommuneansatte melder allerede om en krevende arbeidshverdag.

– Kommuneansatte opplever økte krav og press i sin arbeidshverdag. Derfor har vi vært tydelig i vårt krav om at de også skal sikres økt kjøpekraft i årets oppgjør, sier lederen av LO Kommune.

**Dette er LO Kommune:**

## KS-oppgjøret er Norges største tariffoppgjør, og LO Kommune er den største forhandlingssammenslutningen i KS-området. LO kommune representerer rundt 190 000 arbeidstakere i kommunal sektor og består av disse forbundene: Fagforbundet, FO, EL og IT Forbundet, Creo, Skolenes Landsforbund og Norsk Sjøoffisersforbund.